tartuNLP/wikipedia-smugri-20251201 huggingface dataset:
Moskovski komsomolets

Moskovski komsomolets (, lyh. MK) on venäläinen vuonna 1919 perustettu sanomalehti. Neuvostoliiton aikana se toimi kommunistisen puolueen nuorisojärjestö Komsomolin lehtenä. Kun se vuonna 1991 yksityistettiin, omistajaksi tuli Pavel Gusev. "Moskovski komsomolets" on levikiltään Venäjän suurimpia päivälehtiä ja linjaltaan Venäjän hallintoa myötäilevä. Gusev on vuodesta 2022 ollut lännen pakotelistalla Ukrainan sodan vuoksi.
Ähtärin Golf

Ähtärin Golf (lyh. ÄG) on Ähtärissä sijaitseva 18-reikäinen golfkeskus. Reijo Louhimon ja Jaalo Teerikankaan suunnitteleman kentän pituus on 5 249 m ja sen kokonais-par on 71.
Kenttä sijaitsee Moksunjärven rannalla, lähellä Ähtärin kuuluisaa eläinpuistoa. Kenttä on melko tasainen ja pääasiassa metsäisessä maastossa. Kentän niin sanotun vanhan puolen 9 väylää on aikanaan rakennettu historiallisen Moksun rälssitilan ympäristöön. Ähtärissä on range ja harjoitusviheriö.
Al-Hayat

Al-Hayat (, ’elämä’) oli arabiankielinen vuosina 1946–2020 ilmestynyt sanomalehti. Se perustettiin Libanonissa. Vuodesta 1988 se oli saudiarabialaisrahoitteinen ja myös linjaltaan Saudi-Arabian kuningashuonetta myötäilevä. Lehden toimitus sijaitsi Lontoossa. 
Paperilehti lakkautettiin vuonna 2017 ja verkkolehti 2020.
Kivivauva

Kivivauva ("Lithopedion") on harvinainen ilmiö, jossa sikiö kuolee ja kalkkeutuu. Se tapahtuu yleisimmin kohdunukoisessa raskaudessa. Nimitys "Lithopedion" on johdannainen muinaiskreikan kreikan sanoista "lito" (λίθου, kivi) ja "paedion" (Περιδίου, lapsi). Maailmanlaajuisesti kivivauvoja on dokumentoitu 290 kappaletta.
Tausta.
Jos kuollut sikiö on liian suuri imeytyäkseen uudelleen äidin kehoon, siitä tulee tuntematon esine äidin immuunijärjestelmään. Suojautuakseen mahdolliselta infektiolta äidin keho koteloi sikiön kalkkipitoiseen aineeseen. Sikiö muumioituu vähitellen kivivauvaksi. Kivivauvoja voi esiintyä 14 viikon raskaudesta täysiaikaiseen. Kivivauva voi pysyä diagnosoimattomana vuosikymmeniä ja löytyy satunnaisesti kuvantamisen yhteydessä useista muista syistä. Kivivauva voi aiheuttaa äidille muun muassa vatsakipuja sekä huimausta.
Karoliinien roomalaiskatolinen hiippakunta

Karoliinien roomalaiskatolilainen hiippakunta () on katolisen kirkon alainen roomalainen riitusta seuraava hiippakunta, joka kattaaa sekä Palaun että Mikronesian federaation. Hiippakunta perustettiin vuonna 1905 ja se on pinta-alaltaan 2150 km2.
Vuonna 2016 hiippakunnassa oli 72 061 jäsentä, jotka ovat järjestäytyneet 33 seurakuntaan. Pappeja oli 31. Hiippakunnan pääkirkko on Marian perisynnittömän sydämen katedraali, joka sijaitsee Wenossa.
Hiippakuntaa johtaa piispa Julio Angkel, joka nimitettiin virkaansa helmikuussa 2020.
José Eduardo Agualusa

José Eduardo Agualusa (s. 13. joulukuuta 1960 Huango) on angolalainen portugalinkielinen kirjailija ja toimittaja. Agualusan läpimurtoromaani oli "A Conjura" (1989) ja hänen teoksiaan on käännetty useille kielille. Ne käsittelevät usein entisiä Portugalin siirtomaita ja niiden ongelmia.
Abulia

Abulia on sairaudesta johtuva alentuneen motivaation tila. Termiä on lääketieteellisessä kirjallisuudessa käytetty apatiaa vaikeammista, mutta akineettista mutismia lievemmistä tiloista. Abulia kuvattiin erillisenä tilana ensimmäisen kerran vuonna 1838.
Abuliasta on käytetty vaihtelevia määritelmiä aikojen saatossa, mutta määritelmissä on yleisesti toistunut mielenkiinnon, liikkeen ja puheen väheneminen. Aloitteellisuus, spontaanius, tunnereaktiot ja reaktiot ulkoisiin ärsykkeisiin voivat olla heikentyneitä. Abulia eroaa masennuksesta siten, että siihen ei kuulu selkeää mielialan muutosta. Abulia liittyy moniin neurologisiin ja psykiatrisiin sairauksiin, kuten eri muistisairauksiin, Parkinsonin tautiin, Huntingtonin tautiin, aivovammaan ja skitsofreniaan. Yleistä on myös abulian kehittyminen aivoverenkiertohäiriön jälkeen. 
William Alexander Hammond kuvasi vuonna 1883 erikseen abulomanian, jolla hän viittasi tahdonvoiman menetykseen tai patologiseen päättämättömyyteen. Termiä on käytetty viitattaessa arkisen päätöksentekokyvyn mahdottomuuden tai niin vakavaan heikentymiseen, että vaikutus toimintakykyyn on merkittävä.
Tiboloni

Tiboloni, jota myydään muun muassa tuotenimellä Livial, on lääke, jota käytetään vaihdevuosien hormonikorvaushoidossa sekä vaihdevuosien jälkeisen osteoporoosin ja endometrioosin hoidossa. Se otetaan suun kautta. Se voi myös parantaa libidoa.
Tibolonin sivuvaikutuksia ovat muun muassa akne ja lisääntynyt karvankasvu . Tiboloni on synteettinen steroidi, jolla on heikko estrogeeninen, progestogeeninen ja androgeeninen aktiivisuus, ja siksi se on estrogeeni-, progesteroni- ja androgeenireseptorien agonisti . Se on useiden metaboliittien aihiolääke . Tibolonin estrogeeniset vaikutukset saattavat osoittaa kudosselektiivisyyttä. 
Tiboloni kehitettiin 1960-luvulla ja se otettiin käyttöön lääketieteelliseen käyttöön vuonna 1988. Sitä markkinoidaan laajalti kaikkialla maailmassa. 
Lääketieteellinen käyttö.
Tibolonia käytetään vaihdevuosioireiden , kuten kuumien aaltojen ja emättimen surkastumisen, vaihdevuosien jälkeisen osteoporoosin ja endometrioosin hoitoon. Sillä on samanlainen tai parempi teho verrattuna vanhempiin vaihdevuosien hormonikorvaushoitolääkkeisiin, mutta sillä on samanlainen sivuvaikutusprofiili . Sitä on tutkittu myös mahdollisena hoitona naisten seksuaaliseen toimintahäiriöön . 
Tiboloni vähentää kuumia aaltoja, ehkäisee luukatoa, parantaa emättimen atrofiaa ja urogenitaalioireita (esim. emättimen kuivuutta, dyspareuniaa ). Sillä on positiivisia vaikutuksia mielialaan ja seksuaaliseen toimintakykyyn . Lääkkeellä saattaa olla suurempi hyöty libidoon kuin tavanomaisella vaihdevuosien hormonikorvaushoidolla. Tämä voi liittyä sen androgeenisiin vaikutuksiin. Se on yhteydessä emättimen verenvuodon ja rintojen kivun vähäisyyteen. 
Vuonna 2015 tehdyssä satunnaistettujen kontrolloitujen tutkimusten verkostometa-analyysissä havaittiin, että tiboloni liittyi merkittävästi pienentyneeseen rintasyövän riskiin ( RR = 0,317). Riskin lasku oli suurempi kuin useimmilla analyysiin sisällytetyillä aromataasinestäjillä ja selektiivisillä estrogeenireseptorin modulaattoreilla havaittu. Paradoksaalisesti muut tutkimukset ovat kuitenkin löytäneet näyttöä tibolonin lisääntyneestä rintasyövän riskistä. 
Tibolonin kemiallinen kaava on C21H28O2, moolimassa 312.4 g/mol ja CAS-numero 5630-53-5. Yhdisteen anatomis-terapeuttis-kemiallinen lääkeluokitus eli ATC-koodi on 
G03CX01.
Graziella Magherini

Graziella Magherini (23. elokuuta 1927 Firenze – 10. joulukuuta 2023) oli italialainen psykiatri, joka kuvasi ja nimesi Stendhalin syndrooman. Hän tarkoitti termillä ilmiötä, jossa merkittäviä taideteoksia nähneet ihmiset olivat kärsineet monimuotoisista psykosomaattisista oireista.
Magherini opiskeli Firenzen yliopistossa ja työskenteli Santa Maria Nuova -sairaalan pääpsykiatrina 1960-luvun loppupuolelta lähtien. Hän ajoi silloisten mielisairaaloiden lakkauttamiseen johtaneita uudistuksia, jotka toteutuivat Basaglian lain mentyä läpi vuonna 1978. Magherini julkaisi vuonna 1989 teoksen "La sindrome di Stendhal", jossa hän kuvasi 106 tapausesimerkkiä Stendhalin syndroomaksi nimeämästään ilmiöstä. Hän julkaisi myös muita kirjoja psykiatriasta ja taidehistoriasta. Magherini otti käyttöön taideterapian johtaessaan entistä San Salvin mielisairaalaa.
Magherini oli naimisissa Ivan Nicolettin kanssa ja sai kolme lasta.
Vessels

Vessels on Be'lakorin studioalbumi, joka julkaistiin 24. kesäkuuta 2016 Napalm Recordsin kautta. Albumi on äänitetty vuonna 2015 Legion Studio Productionsissa vuonna 2015. Albumin on miksannut Julian Renzo ja masteroinut Ryan Smith Sterling Soundissa. Albumin ovat tuottaneet Julian Renzo ja Be'lakor.
Vastaanotto.
Kaaoszinen arvostelussa albumin sanottiin olevan konseptialbumi, jonka lyriikoihin suositeltiin tutustumaan, koska ilman sitä albumista ei saisi kaikkea irti. Tematiikka käsittelee elämän syntyä, kiertokulkua ja kuolemaa. Musiikillisesti albumi on melankolista melodista death metalia.
Coherence

Coherence on Be'lakorin studioalbumi, joka julkaistiin 29. lokakuuta 2021 Napalm Recordsin kautta. Albumi on äänitetty vuosien 2020 ja 2021 aikana. Albumin on miksannut Jens Bogren ja masteroinut Tony Lindgren Fascination Street Studiosissa. Albumin ovat tuottaneet Be'lakor ja Troy McCosker.
Timo Koivisto (rehtori)

Timo Juhani Koivisto (26. tammikuuta 1939 Pori – 26. lokakuuta 2021 Pori) oli suomalainen rehtori, pakinoitsija ja kunnallispoliitikko.
Elämä.
Porin lyseosta ylioppilaaksi kirjoittanut Koivisto oli koulutukseltaan filosofian kandidaatti. Hän teki työuransa Porin työväenopiston rehtorina vuosina 1967-2002. Sosialidemokraatteja edustanut Koivisto oli Porin kaupunginvaltuuston jäsen 1969-2004 ja kaupunginhallituksen puheenjohtaja 1977-2000. Kaupunginhallituksen puheenjohtajana toimiessään hänen väitettiin muodostaneen kaupunginjohtaja Martti Sinisalmen kanssa parivaljakon, joka vastasi kaupungin päätöksenteosta. Koivisto toimi myös pitkään "Uusi Aika" -lehden pakinoitsijana ja julkaisi kaksi pakinakokoelmaa.
Koivisto kuoli pitkäaikaiseen sairauteen 82-vuotiaana lokakuussa 2021. Hänet on haudattu Käppärän hautausmaalle.
Deçani

Deçani (, ) on kaupunki ja kunta Kosovossa. Se sijaitsee Gjakovan piirissä. Vuoden 2024 väestönlaskennassa Deçanin kunnan väkiluku oli 27 775.
Väestö.
Vuoden 2024 väestönlaskennan mukaan Deçanissa asui 27 775 ihmistä, joista 27 266 oli albaaneja, 341 egyptiläisiä, 58 bosniakkeja, 36 romaneja, 29 aškaaleita ja 2 serbejä. 3 asukasta kuului muihin etnisiin ryhmiin ja 40 ei ilmoittanut etnisyyttään.
Suchata Chuangsri

Suchata Chuangsri (; s. 20. maaliskuuta 2003 Phuket) on thaimaalainen missi.
Chuangsri syntyi hotellinpitäjien perheeseen. Hän kävi Triam Udom Suksa -koulua Bangkokissa ja aloitti sitten politiikan tutkimuksen opiskelun Thammasat-yliopistossa keskittyen kansainvälisiin suhteisiin. Chuangsri voitti Miss Maailma Thaimaa -kilpailun 22. huhtikuuta 2025. Hän eteni Hyderabadissa Intiassa pidetyn Miss Maailma -kilpailun voittajaksi 31. toukokuuta 2025.
Chuangsri edisti Opal For Her -kampanjassaan tietoisuutta rintojen terveydestä ja sairauksien varhaisesta havaitsemisesta. Häneltä itseltään poistettiin leikkauksessa hyvänlaatuinen kasvain rinnasta 16-vuotiaana. Chuangsri osaa thain, englannin ja kiinan kieliä.
Your Heart Belongs to Me

"Your Heart Belongs to Me" () on hollantilaisen laulajan Hind Laroussin single vuodelta 2008. Kappale edusti Alankomaita vuoden 2008 Eurovision laulukilpailussa Belgradissa. Kappaleen ovat säveltäneet ja sanoittaneet Hind itse, Tjeerd van Zanen ja Bas van den Heuvel.
Artisti ja kappale valittiin maan euroviisuedustajaksi sisäisesti Alankomaiden yleisradioyhtiön NOS:n toimesta. Kappale esitettiin julkisesti ensimmäisen kerran 7. maaliskuuta 2008.
Eurovision laulukilpailussa.
Vuoden 2008 Eurovision laulukilpailussa Alankomaat arvottiin esiintymään ensimmäiseen semifinaaliin, joka järjestettiin 20. toukokuuta. Semifinaalissa Hind esitti edustuskappaleensa viidentenätoista, kappaletta edelsi Armenian edustaja Sirusho kappaleellaan "Qele Qele" ja seurasi Suomea edustanut Teräsbetoni-yhtye kappaleella "Missä miehet ratsastaa". Hindin kanssa lavalla olivat taustalaulajat ja tanssijat Carolina Dijkhuizen, Deniz Kumas, Ellen Eeftink, Peggy Sandaal ja Serge Dominique Monpellier.
Semifinaalin tulospaljastuksessa Alankomaita ei mainittu kymmenen finaaliin pääsevän maan joukossa eikä näin ollen päässyt jatkoon 24. toukokuuta järjestettyyn finaaliin. Tämä merkitsi Alankomaille tällöin jo neljättä perättäistä karsiutumista finaalista. "Your Heart Belongs to Me" sijoittui semifinaalin 13. sijalle 27 pisteellä. Korkeimmat pisteet kappale sai Belgiasta ja Norjasta.
Saadut pisteet semifinaalissa.
Alankomaiden edustuskappale "Your Heart Belongs to Me" keräsi semifinaalissaan pisteitä seuraavilta mailta:
Vuonna 2008 oli käytössä pelkkä yleisöäänestys. Poikkeuksena San Marinon pisteet tulivat raadilta.
Listasijoitukset.
Kappale pääsi singlelistalle Alankomaissa 26. huhtikuuta 2008 ja pysyi listoilla kuuden viikon ajan.
Désiré Doué

Désiré Nonka-Maho Doué (s. 3. kesäkuuta 2005 Angers) on ranskalainen jalkapalloilija, joka edustaa Ranskan Ligue 1:ssä pelaavaa Paris Saint-Germainia. Hän on pelipaikaltaan hyökkääjä, joka pystyy pelaamaan keskikentällä, molemmissa laidossa ja kärjessä. Häntä pidetään laajalti yhtenä maailman parhaista nuorista pelaajista, ja hänet tunnetaan harhautuksista, nopeudesta ja huolettomasta pelityylistään.
Seurajoukkueura.
Rennes.
Doué aloitti jalkapallon pelaamisen Rennesin junioriakatemiassa viisivuotiaana vuonna 2011. Hän eteni nopeasti Rennesin akatemiassa ennen kuin teki debyyttinsä ammattilaistasolla 7. elokuuta 2022 17-vuotiaana Lorientia vastaan Ligue 1:ssä. Kuukauden lopussa kotivoitossa Brestiä vastaan hänestä tuli ensimmäinen vuonna 2005 syntynyt pelaaja, joka on tehnyt maalin yhdessä Euroopan viidessä suurimmassa liigassa. Sitten, hieman yli viisi viikkoa myöhemmin, hän teki lisää historiaa ja hänestä tuli ranskan kaikkien aikojen nuorin maalintekijä eurocupeissa.
Paris Saint-Germain.
17. elokuuta 2024 Doué liittyi Paris Saint-Germainiin 50 miljoonan euron siirrolla ilman bonuksia. Hän allekirjoitti sopimuksen, joka on voimassa 30. kesäkuuta 2029. Näin tehdessään hän hylkäsi saksalaisen Bayern Münchenin tarjouksen
23. elokuuta Doué teki debyyttinsä PSG:ssä vaihtopelaajana 6-0 voitossa Montpellieriä vastaan, numero 14 paidassa. Ottelun jälkeisessä haastattelussa Doué sanoi, ettei hän katunut päätöstään menemällä PSG:hen Bayern Münchenin sijaan. Seuraavassa ottelussa 1. syyskuuta hän sai ensimmäisen maalisyöttönsä PSG:ssä, keskityksellä Randal Kolo Muanille joka puski maaliin mikä sinetöi 3-1 voiton Lillestä.
31. toukokuuta 2025 19-vuotias Doué teki kaksi maalia ja syötti yhden Mestarien liigan finaalissa Inter Milania vastaan, jonka PSG voitti 5-0. Hänestä tuli ensimmäinen pelaaja, joka oli suoraan 3 maalissa mukana Mestarien liigan finaalissa.
Maajoukkueura.
Doué on pelannut Ranskan alle 17-, alle 19-, alle 21- ja alle 23-vuotiaiden nuorisomaajoukkueissa. Vuonna 2022 hän pelasi Ranskan mestaruuteen päättyneissä alle 17-vuotiaiden EM-kilpailuissa kaikki Ranskan kuusi ottelua ja teki niissä kaksi maalia. Doué edusti Ranskaa myös Pariisin olympialaisissa 2024, joissa Ranska saavutti hopeaa. Hän pelasi turnauksessa viisi ottelua ja teki maalin alkulohko-ottelussa Uutta-Seelantia vastaan.
Doué debytoi Ranskan A-maajoukkueessa 23. maaliskuuta 2025 Kansojen liigan ottelussa Kroatiaa vastaan.
Timo Kalema

Timo Johannes Kalema (s. 18. lokakuuta 1949 Helsinki) on suomalainen insinööri ja emeritusprofessori.
Timo Kalema syntyi ylikonstaapeli Erkki Johannes Kaleman ja mielisairaanhoitaja Hilkka Hellikki Parviaisen perheeseen. Hän avioitui 1984 informaatikko Satu Karhulan kanssa. Kalema tuli ylioppilaaksi Tehtaanpuiston yhteiskoulusta 1968 ja valmistui Teknillisestä korkeakoulusta diplomi-insinööriksi 1975 ja tekniikan lisensiaatiksi 1983 ja väitteli siellä tekniikan tohtoriksi 1992. 
Kalema oli Teknillisessä korkeakoulussa assistentti 1974–1978 ja vt. professori 1984–1985, VTT:llä tutkija 1975–1980 ja erikoistutkija 1980–1985 ja Tampereen teknillisessä yliopistossa energiatekniikan professori 1985–2014. Hänellä on ollut myös useita luottamus- ja asiantuntijatehtäviä.
Apostolinen prefekti

Apostolinen prefekti on katolisen kirkon hallinnollinen asema, joka liittyy lähetystyöhön alueilla, joissa kirkon rakenne ei ole vielä täysin vakiintunut. Tällaisia alueita sanotaan apostolisiksi prefektuureiksi.
Tämä kirkollinen virka edustaa varhaista vaihetta katolisen kirkon hierarkkisessa järjestäytymisessä alueilla, joilla katolilaisuus on vasta leviämässä tai joilla uskovia on vähän. Toisin kuin hiippakuntien piispat, apostoliset prefektit eivät yleensä saa piispanvihkimystä, vaan toimivat pappeina, joille paavi on delegoinut valtaa. Heillä on alueellaan tavanomainen vikariaattivalta, ja he hallitsevat paavin nimissä. Apostolisen prefektin virka on väliaikainen, ja sen tarkoituksena on valmistaa alue papiston perustamiselle.
Apostolisten prefektien työ on usein ollut haastavaa poliittisten, kulttuuristen ja kirkollisten ristiriitojen vuoksi. Esimerkiksi Taiwanissa ja Australiassa prefektit kohtasivat hallinnollisia ja auktoriteettiin liittyviä ongelmia, kun taas Afrikassa ja Etelä-Amerikassa painopiste oli paikallisen papiston koulutuksessa ja kulttuuriseen kontekstiin sopeutumisessa.
Tehtävät ja oikeudet.
Vaikka apostoliset prefektit eivät ole piispoja, heillä on alueellaan monia samoja oikeuksia ja velvollisuuksia. He voivat säätää paikallisia säädöksiä, perustaa seminaareja, nimittää pappeja ja edustaa aluettaan siviiliviranomaisten suuntaan. Heidän on tehtävä ad limina -vierailuja Roomaan ja raportoitava säännöllisesti alueensa tilanteesta Evankelioimisen dikasterille.
Historiallinen merkitys.
Apostolisen prefektin virka syntyi kirkon lähetystyön laajentuessa Trenton kirkolliskokouksen jälkeen. Se asetettiin virallisesti Propaganda Fide -kongregaation (nykyisin Evankelioimisen dikasteri) alaisuuteen. Järjestelmä mahdollisti joustavan hallinnon uusille katolisille yhteisöille erityisesti Aasiassa, Afrikassa ja Amerikoissa, ja se ilmensi kirkon sitoutumista evankeliumin levittämiseen sekä kirkollisten rakenteiden kehittämiseen eri kulttuureissa.
Ekkehard (romaani)

Ekkehard: Kertoelma kymmenenneltä vuosisadalta () on Joseph Victor von Scheffelin historiallinen romaani vuodelta 1855.
Romaanin päähenkilö perustuu sekä St. Gallenin Ekkehard I:seen että Ekkehard II:seen. Teos sijoittuu 900-luvun Schwabeniin, sen pääjuoni seuraa munkin ja aatelisnaisen välistä romanssia. Romaani on täynnä sisältöä: henkilöhahmoihin kuuluu munkkeja, pahoja ja hyveellisiä; humalaisia ​​taloudenhoitajia; taikauskoisia talonpoikia; ylimielinen aatelisnainen; jopa hyökkääviä hunneja. Sen monet sivujuonet tematisoivat tuttua keskiaikaisten aiheiden kirjoa juonittelevasta papistosta maaseudun elämän nautintoihin. Theodor Fontanen mukaan romaani ylitti jopa Walter Scottin parhaat teokset. Taiteellisesti von Scheffel oli häntä korkeammalla, huumorin kohdalla Scottin vertainen. Fontanen mukaan lukijoihin vetosi romaanin historiallinen paikallistuntemus, rikas kuvaus ja dramaattiset tapahtumat.
Romaani teki von Scheffelistä yhden oman aikansa luetuimmista saksalaisista kirjailijoista. Ensimmäiset ideat tähän teokseen hän sai "Monumenta Germaniae Historicasta". Vuonna 1901 siitä oli otettu 179 painosta. Suomeksi romaani ilmestyi vuonna 1901 WSOY:n kustantamana ja O. A. Joutsenen suomennoksena.
Sousa Jamba

Sousa Jamba (s. 9. tammikuuta 1966 Missão de Dondi) on angolalainen kirjailija ja toimittaja. Hän on julkaissut portugalin- ja englanninkielisiä romaaneja. Jamban esikoisromaani "Patriots" (1990) kuvaili omakohtaisesti Angolan sisällissotaa.
Axel Sumelius

Knut Axel Sumelius (4. kesäkuuta 1875 Tampere – 27. maaliskuuta 1952 Helsinki) oli suomalainen insinööri ja yritysjohtaja.
Axel Sumeliuksen vanhemmat olivat kauppias, tehtaanomistaja Gustaf Oskar Sumelius ja Maria Christina Hydén. Hän pääsi ylioppilaaksi 1895 Läroverket för gossar och flickor-oppikoulusta ja valmistui koneinsinööriksi Polyteknillisestä opistosta vuonna 1900.
Sumelius harjoitteli paperitehtaissa Saksassa 1901 ja teki opintomatkan Yhdysvaltoihin 1903. Sumelius omisti 1903–1919 Näsijärven Pahvitehtaan Tampereella. Vuonna 1922 hän perusti Ryttylän Lasiteollisuus Oy:n ja oli sen toimitusjohtajana vuoteen 1938 saakka. Sumelius oli myös Ryttylän Lasiteollisuus Oy:n johtokunnan jäsen sekä Kyröskoskella toimineen Hammaren &amp; Co Oy:n hallituksen jäsen.
Axel Sumelius oli naimisissa vuodesta 1915 Arla Irene Alancon kanssa.
Rypäleraskaus

Rypäleraskaus eli rakkulamoola () on raskauden alkuvaiheen häiriö, jossa kohdussa on istukan muuttumisesta aiheutuva rykelmä nesterakkuloita ja täydellinen alkio puuttuu. Noin yksi tuhannesta raskaudesta on rypäleraskaus. Yli 40 vuoden tai alle 20 vuoden ikä ovat riskitekijöitä rypäleraskaudelle. Vuosittain Suomessa todetaan noin 60 rypäleraskautta.
Rypäleraskauden tavallisin oire on alkuraskauden aikana ilmaantuva verinen vuoto vaginasta. Hoitamaton rypäleraskaus voi tunkeutua kohtulihakseen. Rypäleraskautta ei voi ehkäistä. Se voi uusiutua tai sen jälkeen voi kehittyä istukkasyöpä.
Timo Koivisto

Timo Koivisto viittaa seuraaviin henkilöhin:
Lisette Blomqvist

Lisette Blomqvist (s. 7. elokuuta 2002) on suomalainen salibandyn pelaaja, pelipaikaltaan maalivahti.
Blomqvist pelasi nuorempana uusikaarlepyyläisessä Blue Foxissa ja siirtyi opiskelujen myötä Turkuun. Hän aloitti liigauransa Turun Palloseurassa, jossa hän voitti kolme Suomen-mestaruutta. Hän pelasi kausina 2021–2024 TPS:ssä yhteensä 48 runkosarjaottelua ja 26 pudotuspeliä. Kaudella 2024–2025 hän edusti turkulaista FBC Loistoa ja pelasi 20 runkosarjaottelua ja viisi pudotuspeliä.
Kitinkankaan pesäpallokenttä

Kitinkankaan pesäpallokenttä eli Neoen Areena on Kannuksessa sijaitseva pesäpallokenttä. Kenttä sijaitsee Kitinkankaan virkistysalueella ja kentän yleisökapasiteetti on noin 1 000 henkilöä. Kentällä on katettuja istumapaikkoja 240 kappaletta. Kentän yleisöennätys on 950 katsojaa, joka syntyi B-poikien 3. loppuottelussa 22. syyskuuta 2012.
Lohjanharjun näkötorni

Lohjanharjun näkötorni oli Lohjanharjulla vuosina 1935–1940 sijainnut punatiilestä rakennettu 25 metriä korkea näkötorni. Se sijaitsi nykyisen Neidonkeitaan liikuntakeskuksen vieressä.
Päätös näkötornin rakentamisesta tehtiin huhtikuussa 1935 ja se rakennettiin suurelta osin lahjoitusvaroin. Torni rakennettiin nopeasti ja se valmistui juhannukseen 1935 mennessä. Torni sijaitsi 118 metriä merenpinnan yläpuolella. Pääsymaksu näkötorniin oli yksi markka aikuisilta ja 50 penniä lapsilta. Tornin rakennusvaiheessa kaavailtiin sen yhteyteen myös kahvilaa. Torni oli nelikulmainen, kunkin sivun pituus oli noin 5 metriä. Tornin sisällä oli vesisäiliö, josta saatiin vettä viereisen Lohjan urheilukentän kasteluun ja urheilijain pukuhuoneiden suihkuihin.
Talvisodan alettua näkötornia alettiin käyttää ilmavalvontaan ja Virosta päin tulossa olleiden venäläisten pommikoneiden tarkkailuun. Sodan aikana havaittiin että venäläiset lentokoneet käyttivät tornia kiintopisteenä lentosuuntien ottamista varten. Tornia yritettiin naamioida pitkien kuusien avulla mutta lopulta se päätettiin räjäyttää. Torni räjäytettiin salaa 6. maaliskuuta 1940 ja siitä jäi jäljelle vai torso. Torso purettiin vuonna 1942 ja jäljelle jäi vain kivijalka. Vuonna 1957 näkötornin paikalle rakennettiin Arvo Tolosen johdolla Lohjan Ursa ry:n tähtitorni "Ursa Major" tähtiharrastajien toimesta talkootyönä. Ursa Majorissa järjestetään pimeään vuodenaikaan kuu- ja planeettanäytöksiä. Lohjan keskustan valosaasteen vuoksi vain kirkkaimpien kohteiden havainnointi on mahdollista.
Iberdrola

Iberdrola on espanjalainen energiayhtiö, joka toimii Espanjan lisäksi muun muassa Brasiliassa, Yhdistyneessä kuningaskunnassa ja Yhdysvalloissa. Sen pääkonttori sijaitsee Bilbaossa Baskimaassa. Vuonna 2024 yhtiöllä oli noin 40 000 työntekijää ja noin 36 miljoonaa asiakasta. Vuonna 2025 yhtiön suurimmat osakkeenomistajat olivat Qatar Investment Holding ja BlackRock.
Vuonna 2024 Iberdrola sijoittui Forbes Global 2000 -listalla maailman suurimpien yritysten joukossa sijalle 120. Yhtiön markkina-arvo oli noin 84,6 miljardia euroa vuoden 2024 lopussa.
Vuonna 2024 Iberdrola tuotti 126 344 gigawattituntia energiaa, josta 66 prosenttia oli uusiutuvaa energiaa.
Marjamämmi

Marjamämmi on Etelä-Karjalan perinneruoka. Se sisältää imelletyn ruismaltaan lisäksi marjoja, jotka voivat olla puolukoita, mustikoita tai vadelmia. Perinteinen marjamämmi on tehty ruismaltaan ja puolukkasurvoksen sekoituksesta ja se on kypsennetty uunissa.
Vodka (Morenan kappale)

"Vodka" on maltalaisen laulajan Morenan esittämä kappale, joka edusti Maltaa vuoden 2008 Eurovision laulukilpailussa Belgradissa, Serbiassa. Kappale esiintyi kilpailun toisessa semifinaalissa, jossa se sijoittui neljänneksitoista ja karsiutui finaalista.
Työstö ja tyyli.
Kappaleen on säveltänyt Philip Vella ja sanoittanut Gerard James Borg, jotka ovat kirjoittaneet yhdessä myös neljä aikaisempaa Maltan euroviisuedustuskappaletta vuosilta 2000, 2002, 2004 ja 2007. "Times of Maltan" artikkelin mukaan "Vodka"-kappaleen sanoitus ei itse asiassa kerro samannimisestä viinasta, vaan vakoilutehtävästä, jossa laulaja on murtanut salaisen koodin. Tämä koodi paljastuu sanaksi "vodka". Morena itse on kuvaillut kappaletta progressiiviseksi popiksi.
Valinta euroviisuedustajaksi.
Morena osallistui Maltan vuoden 2008 euroviisukarsintana toimineeseen "Malta Song for Europe 2008" -kilpailuun kahdella kappaleellaan, joista toinen oli "Vodka". Morenan molemmat kappaleet etenivät karsinnan semifinaalista finaaliin. 26. tammikuuta 2008 järjestetyssä finaalissa "Vodka" voitti karsinnan ja näin ollen valittiin Maltan euroviisuedustajaksi vuodelle 2008. "Vodka" oli yleisön suosikki 16 979 puhelinäänellä ja raatien toinen.
Eurovision laulukilpailussa.
Vuoden 2008 Eurovision laulukilpailussa Maltan edustuskappale "Vodka" arvottiin esiintymään 22. toukokuuta 2008 järjestettyyn toiseen semifinaaliin esiintymispaikalle kuusitoista. Esiintymisjärjestyksessä kappaletta edelsi Unkarin edustaja Csézy kappaleellaan "Candlelight" ja seurasi Kyproksen Evdokia Kadi edustuskappaleellaan "Femme fatale". Morenan kanssa lavalla olivat taustalaulaja Anabelle Debono ja tanssijat Dan Gill, Markus Englund, Nicklas Berglund ja Thomas Benstem. Morenan esiintymisasun suunnitteli Ernest Camilleri.
Toisen semifinaalin tuloksien julkistuksessa Maltaa ei mainittu kymmenen finaaliin pääsevän maan joukossa, joten kappale karsiutui 24. toukokuuta 2008 järjestetystä finaalista. Semifinaalissa "Vodka" saavutti 38 pisteellä 14. sijan yhdeksäntoista laulun joukossa. Eniten pisteitä kappale sai Albaniasta.
Saadut pisteet semifinaalissa.
Vuonna 2008 Euroviisuissa oli käytössä pelkkä yleisöäänestys. "Vodka" keräsi semifinaalissaan pisteitä seuraavilta mailta:
Belgian parlamenttivaalit 2007

Belgian vuoden 2007 parlamenttivaalit järjestettiin 10.6.2007. Vaalitulos oli tappio liberaalien ja sosialistien muodostamalle hallitukselle ja voitto oppositiolle.
Kristillisdemokraattinen CD&amp;V sai äänistä 18,51 prosenttia ja 30 paikkaa edustajainhuoneessa, ranskankielisten Reformiliike MR sai 12,52 prosenttia äänistä ja 23 paikkaa, EU-kriittinen Vlaams Belang sai 11,99 prosenttia äänistä ja 17 paikkaa, sosiaaliliberaali Open VLD sai 11,83 prosenttia äänistä ja 18 paikkaa, Ranskankielinen sosialistipuolue sai 10,86 prosenttia äänistä ja 20 paikkaa ja Flanderin sosialistipuolue Vooruit 10,26 prosenttia äänistä ja 14 paikkaa. 
Hallitusta ryhtyi muodostamaan kristillisdemokraattien Yves Leterme, mutta hänen epäonnistuttuaan väliaikaisen pääministerin salkun sai vaaleissa hävinnyt Guy Verhofstadt. Hän puolestaan luopui tehtävästä 20.3.2008, kun kuningas lopulta nimitti Letermen pääministeriksi.
Belgian parlamenttivaalit 1999

Belgian vuoden 1999 parlamenttivaalit järjestettiin 13.6.1999. Niitä varjosti kohu syöpää aiheuttavasta dioksiinista, jota oli löytynyt belgialaisista elintarvikkeista. Vaaleihin päättyi Jean-Luc Dehaenen pääministerikausi. Seuraavan hallituksen, jossa oli kuusi puoluetta, muodosti Guy Verhofstadt.
Vaalitulos oli seuraava: kristillisdemokraattinen CD&amp;V 14,1 prosenttia äänistä ja 22 paikkaa edustajainhuoneessa; sosiaalidemokraattinen "Parti Socialiste" 10,1 prosenttia äänistä ja 19 paikkaa; sosialistinen "Socialistische Partij" (SP) sai 9,6 prosenttia äänistä ja 14 paikkaa; sosiaaliliberaali "Vlaamse Liberalen en Democraten" (VLD) sai 14,31 prosenttia äänistä ja 23 paikkaa; liberaali "Parti Réformateur et Liberal" (PRL) sai 10,1 prosenttia äänistä ja 18 paikkaa; EU-kriittinen Vlaams Belang (VB) sai 9,9 prosenttia äänistä ja 15 paikkaa; kristillisdemokraattinen "Parti Social Chrétien" (PSC) sai 5,9 prosenttia äänistä ja 10 paikkaa; nationalistinen Volksunie (VU) sai 5,6 prosenttia äänistä ja 8 paikkaa; ranskankielisten ympäristöpuolue ECOLO sai 7,3 prosenttia äänistä ja 11 paikkaa; hollanninkielisten ympäristöpuolue AGALEV sai 7,0 prosenttia äänistä ja 9 paikkaa; äärioikeistolainen Front Nationale (FN) sai 1,5 prosenttia äänistä ja 1 paikan.
Kantarellikeitto

Kantarellikeitto on keitto, jonka pääraaka-aineena on käytetty kantarelleja. Siihen käytetään yleensä kermaa, mutta kantarellikeitosta voi tehdä maidottomaan ruokavalioon sopivan version korvaamalla kerman sijasta soijatuotteita. Kantarellikeiton päälle laitettaviksi sopivat krutongit. Kantarellikeittoa on saatavissa valmisruokana pakkauksissa ruokakaupoissa ja sitä on saatavana myös laktoosittomana.
General Atomics Mojave

General Atomics Mojave on yhdysvaltalainen miehittämätön ilma-alus, joka on suunniteltu lyhyelle kiitoradalle. Mojave perustuu aiemmalle MQ-9A Reaper ja MQ-1C Gray Eagle Extended Range -järjestelmille. Alus kykenee kantamaan hyötykuorman. Kehitystyö alkoi 2010-luvun lopulla. Lyhyen kiitoradan versioon päädyttiin, koska VTOL-ratkaisulla ei olisi päästy haluttuun suorituskykyyn.
Pirkanmaan elokuvakeskus

Pirkanmaan elokuvakeskus ry (PEK) on vuonna 1982 perustettu tamperelainen aatteellinen yhdistys, jonka tavoitteena on edistää elokuvakulttuurin tuntemusta ja saavutettavuutta Pirkanmaalla. Se toimii elokuvien levittäjänä, elokuvakulttuuritoimijana ja elokuvateatterin ylläpitäjänä.
PEK sai elokuvataiteen valtionpalkinnon 2023 merkittävästä työstä elokuvataiteen ja -kulttuurin edistämisestä Pirkanmaalla ja valtakunnallisesti.
PEK:n hallituksen puheenjohtaja on Liina Härkönen.
Historia.
Pirkanmaan elokuvakeskus sai alkunsa 12. joulukuuta 1982, kun seitsemän tamperelaista elokuvakerhoa yhdistivät voimansa Tampereen Ylioppilastalolla. Tarkoituksena oli luoda yhteinen sateenvarjo elokuvakerhojen toiminnalle ja vahvistaa elokuvakulttuuria alueella. Yksi keskeisistä toimijoista PEK:n alkuvaiheissa ja myöhemmin on Juha Elomäki, joka on sittemmin toiminut muun muassa PEK:n levitysvastaavana ja Arthouse Cinema Niagaran teatterinhoitajana.
Toiminta.
Pirkanmaan elokuvakeskus toimii monipuolisesti elokuvakulttuurin kentällä. Se levittää kotimaisia ja ulkomaisia elokuvia, erityisesti kotimaisia dokumentti- ja taide-elokuvia, joita suuret levittäjät eivät välttämättä tuo markkinoille. PEK:n levityksessä on ollut yli 100 elokuvaa, joista useat dokumenttielokuvat ovat voittaneet Jussi-palkintoja.
Yhdistys järjestää myös elokuvanäytöksiä ja -sarjoja, kuten Cinemadrome-festivaalia, joka keskittyy kauhu-, toiminta-, scifi- ja kulttielokuviin. Lisäksi PEK osallistuu Tampereen elokuvajuhlien järjestämiseen ja tarjoaa elokuvakasvatusta lapsille ja nuorille.
Elokuvateatteritoiminta: Arthouse Cinema Niagara.
Yhdistyksen ensimmäinen oma elokuvateatteri oli Kinoston lahjoittama Pirkka Pirkankadulla, jonka PEK avasi 1985. Elokuvateatteri tuli kuitenkin teknisen käyttöikänsä päähän ja kävijämäärät romahtivat 1990-luvun alussa.
Vuonna 1992 PEK perusti Arthouse Cinema Niagaran, Tampereen Kehräsaareen, kaupungin keskustaan. Teatterissa on yksi 125-paikkainen sali, ja se on tunnettu laajasta art house -ohjelmistostaan. Niagara on osa eurooppalaisten elokuvateatterien Europa Cinemas -verkostoa ja toimii myös Tampereen elokuvajuhlien esityspaikkana.
Nykyisin myös 1995 toimintansa aloittanut kiertue-elokuvateatteri Filmipyörä toimii Pirkanmaan elokuvakeskuksen alaisuudessa.
Descent (albumi)

Descent on Orbit Culturen studioalbumi, joka julkaistiin 18. elokuuta 2023 Seek &amp; Striken kautta.
Berijev A-100

Berijev A-100 on venäläisen Berijevin valmistama ilmavalvontalentokone (AEW&amp;C), joka perustuu Il-476 -kuljetuskoneeseen (Il-76MD-90A, eli Il-76:n muuunnelma). A-100:n ensilento oli marraskuussa 2017. Koneen on tarkoitus korvata vanhemmat Berijev A-50 -koneet. Uutisten mukaan Venäjälle asetetut sanktiot ovat hidastaneet koneen käyttöönottoa. Venäläinen elektroniikkavalmistaja Vega toimittaa koneeseen järjestelmiä ja Aviastar-SP toimittaa koneen.
Suomi-sarjan kausi 2025–2026

Suomi-sarjan kausi 2025–2026 on jääkiekon Suomi-sarjan järjestyksessään 27. kausi. Sarjaan nousee kolmen vuoden tauon jälkeen oululainen Laser HT, joka putosi Suomi-sarjasta II-divisioonaan kaudella 2021–2022. Runkosarja alkaa torstaina 11. syyskuuta 2025 ja päättyy perjantaina 20. helmikuuta 2026.
Kauden 2025–2026 pelitapa.
Kauden 2025–2026 runkosarjassa pelataan 14 joukkueen välillä kaksinkertainen sarja (26 ottelua), yksi 6 ottelun välisarja kahdessa 7 joukkueen lohkossa sekä ottelupareina/lohkoina kaksi lisäottelua, jolloin jokainen joukkue pelaa yhteensä 34 ottelua. 
Pudotuspeleihin pääsee runkosarjan kahdeksan parasta joukkuetta. Pudotuspelit pelataan paras viidestä -järjestelmällä. Pudotuspelien kotietu on runkosarjassa paremmin sijoittuneella. Suomi-sarjan mestari jatkaa Mestiksen karsintoihin. 
Runkosarjan kaksi viimeistä joukkuetta pelaavat karsintaottelut paras viidestä -menetelmällä. Karsintasarjan voittaja pysyy Suomi-sarjassa ja häviäjä jatkaa Suomi-sarjan karsintoihin II-divisioonan joukkueita vastaan. 
Joukkueet kaudella 2025–2026.
Jääkiekkoliiton lisenssiakomitea myönsi 16. toukokuuta 14 joukkueelle lisenssit kaudelle 2025–2026. 
&lt;section end="joukkueet"&gt;&lt;/section&gt;
Ligue 1 (Norsunluurannikko)

Ligue 1 on Norsunluurannikon jalkapallon korkein sarjataso. Sarjassa pelaa 16 joukkuetta.
Ruandan Valioliiga

Ruandan Valioliiga on Ruandan jalkapallon korkein sarjataso. Sarjassa pelaa 16 joukkuetta.
Jääkiekon maailmanmestaruuskilpailut 2029

Jääkiekon maailmanmestaruuskilpailut 2029 pelataan Slovakiassa, Bratislavan ja Košicen kaupungeissa 11. – 27. toukokuuta 2029. Asiasta päätettiin Kansainvälisen jääkiekkoliitto IIHF:n Tukholmassa pitämässään kongressissa vuoden 2025 kisojen yhteydessä. Slovakia on isännöinyt MM-kisoja vuosina 2011 ja 2019.
Sambian Superliiga

Sambian Superliiga on Sambian jalkapallon korkein sarjataso. Sarjassa pelaa 18 joukkuetta.
Karol Nawrocki

Karol Nawrocki (s. 3. maaliskuuta 1983) on puolalainen poliitikko ja historioitsija. 
Nawrocki valittiin Puolan presidentiksi, kun hän voitti vaalien toisen kierroksen 50,9 prosentin ääniosuudella. Hän oli sitoutumaton Laki ja oikeus -puolueen tukema ehdokas vuoden 2025 presidentinvaaleissa ja pääsi toiselle kierrokselle saatuaan ensimmäisellä kierroksella 30 prosenttia äänistä. 
Ennen politiikkaan tuloaan Nawrocki toimi Kansallisen muistin instituutin (IPN) johtajana. IPN:n tehtävänä oli tutkia ja nostaa syytteitä natsien ja kommunistien vuosina 1917–1990 tekemistä rikoksista. Nawrocki aloitti työskentelyn IPN:ssä vuonna 2009. Hän piti neljän vuoden virkavapaan vuosina 2016–2020, jolloin hän toimi Gdańskin Toisen maailmansodan museon johtajana. Vuonna 2021 hän palasi IPN:ään johtoon.
Nawrocki vastustaa maahanmuuttoa ja Ukrainan Nato-jäsenyyttä ja tuomitsee Puolassa asuville ukrainalaispakolaisille annetut etuudet. Vaalikampanjan aikana hän vastusti sekä aikuisten että lasten pakollisia rokotuksia. Nawrockin vaaliohjelmaan sisältyi muun muassa lupaus olla korottamatta veroja ja arvonlisäveron alentaminen. Muita lupauksia olivat nollatuloverohelpotuksen käyttöönotto vähintään kahden lapsen perheille ja perintöveron poisto. Nawrocki tukee ydinenergiaa, mutta haluaa jatkaa hiilen louhintaa ja käyttöä, kunnes Puolalla on oma ydinvoimala.
Skånes-Fagerhult

Skånes-Fagerhult on taajama Örkelljungan kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 951 asukasta.
Åsljunga

Åsljunga on taajama Örkelljungan kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 759 asukasta.
Eket

Eket on taajama Örkelljungan kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 450 asukasta.
Novobërda

Novobërda ( tai "Artana", ) on kylä ja kunta Kosovossa. Se sijaitsee Pristinan piirissä. Vuoden 2024 väestönlaskennassa Novobërdan kunnassa asui 4 493 ihmistä, joista 117 asui Novobërdan kylässä. Kunnan suurin asutuskeskus on Pasjak, jossa asui 1 440 asukasta.
Novobërda on asutettu jo keskiajalla. Novobërdan kylässä sijaitsee Novobërdan linnoitus, joka on rakennettu 1200-luvun lopulla.
Väestö.
Vuoden 2024 väestönlaskennan mukaan Novobërdassa asui 4 493 ihmistä, joista 3 801 oli albaaneja, 606 serbejä, 63 romaneja, 4 bosniakkeja ja 2 turkkilaisia. 12 asukasta kuului muihin etnisiin ryhmiin ja 5 ei ilmoittanut etnisyyttään.
Bjästa

Bjästa on taajama Örnsköldsvikin kunnassa Västernorrlandin läänissä Ångermanlandin historiallisessa maakunnassa Ruotsissa. Taajamassa oli 1 805 asukasta vuoden 2023 lopussa.
Köpmanholmen

Köpmanholmen on taajama Örnsköldsvikin kunnassa Västernorrlandin läänissä Ångermanlandin historiallisessa maakunnassa Ruotsissa. Taajamassa oli 1 210 asukasta vuoden 2023 lopussa.
Hans Hedberg

Hans Hedberg (1917 Örnsköldsvik – 27. maaliskuuta 2007 Cannes) oli ruotsalainen muotoilija ja keraamikko. Hän opiskeli alun perin taidemaalariksi, mutta Italian Faenzassa hän päätti omistautua keramiikalle. Vuodesta 1951 hän asui Ranskassa. Hedberg tunnettiin erityisesti savihedelmistään. Hänen ystäväpiiriinsä kuuluivat Pablo Picasso ja Henri Matisse, ja hän toimi hetken myös Marc Chagallin opettajana, kun tämä tutustui keramiikkataiteeseen.
Bredbyn

Bredbyn on taajama Örnsköldsvikin kunnassa Västernorrlandin läänissä Ångermanlandin historiallisessa maakunnassa Ruotsissa. Taajamassa oli 1 169 asukasta vuoden 2023 lopussa.
Mellansel

Mellansel on taajama Örnsköldsvikin kunnassa Västernorrlandin läänissä Ångermanlandin historiallisessa maakunnassa Ruotsissa. Taajamassa oli 710 asukasta vuoden 2023 lopussa.
Kathryn Janeway

Kathryn Janeway on kuvitteellinen hahmo TV-sarjassa . Janeway toimii tähtilaiva "U.S.S. Voyagerin" kapteenina. Janewayn hahmoa näyttelee Kate Mulgrew. Alunperin hahmon näyttelijäksi valittiin Geneviève Bujold, mutta hän irtisanoutui pestistä vain kahden kuvauspäivän jälkeen jolloin rooliin valittiin nopealla aikataululla Mulgrew.
Danas

Danas (serb. ’tänään’) on serbialainen vuonna 1997 perustettu sanomalehti. Se tunnetaan kriittisestä suhtautumisestaan maan hallintoon, minkä vuoksi monet yritykset välttävät siinä mainostamista ja lehden talous perustuu pitkälti joukkorahoitukseen.
Kurir

Kurir on serbialainen iltapäivälehti. Se on perustettu vuonna 2003 ja tunnetaan sensaationhakuisuudestaan.
Alda Lara

Alda Ferreira Pires Barreto de Lara Albuquerque (9. kesäkuuta 1930 Benguela – 30. tammikuuta 1962 Cabambe) oli angolalainen runoilija. Hän kouluttautui lääkäriksi Portugalissa ja julkaisi runojaan lehdissä sekä antologioissa. Hänen runonsa julkaistiin kirjamuodossa postuumisti vuonna 1984.
Zaid al-Rifai

Zaid al-Rifai (; 1936–2024) oli jordanialainen poliitikko, joka toimi kaksi kertaa maansa pääministerinä kuningas Husseinin valtakaudella.
Rifai syntyi Ammanissa ja opiskeli Yhdysvalloissa. Hän toimi pääministerinä sekä ulko- ja puolustusministerinä vuosina 1973–1975 ja uudelleen 1985–1989. Hän toimi lisäksi senaatin puhemiehenä viisi kautta ja senaatin jäsenenä kuusi kautta vuosina 1978–1997, kuningas Abdullah II:n poliittisena neuvonantajana, Jordanian Britannian-suurlähettiläänä, hovin päällikkönä, kuninkaan yksityissihteerinä, hovin pääsihteerinä ja kuninkaallisena protokollapäällikkönä. 
Rifai jäi eläkkeelle politiikasta vuonna 2009 sen jälkeen, kun hänen poikansa Samir Rifai nimitettiin pääministeriksi.
Orjanimi

Orjanimi tarkoittaa nimeä, joka annettiin orjalle hänen alkuperäisen nimensä sijaan. Orjanimi voi olla joko numero, koodi tai yksilöivä nimi, jota orjuuttaja käyttää hallitakseen ja tunnistaakseen orjuutettuja henkilöitä.
Historia.
Antiikin aika.
Esimerkiksi antiikin Roomassa orjille annettiin usein uusi nimi, joka saattoi olla isäntänsä nimestä johdettu tai muuten halventava. Pejoratiiviset ja alentavat nimet olivat yleisiä, ja niiden tarkoituksena oli korostaa orjan alempiarvoista asemaa.
Yhdysvaltojen orjuus.
Yhdysvalloissa orjuuden aikana (1600–1800 -luvuilla) orjille annettiin usein nimiä, jotka olivat isäntien sukunimiä. Monissa tapauksissa orjat eivät saaneet pitää alkuperäisiä afrikkalaisia nimiään. Vapautumisen jälkeen monet entiset orjat ottivat uusia nimiä symboloidakseen vapauttaan ja identiteettiään.
Natsi-Saksan keskitysleirit.
Toisen maailmansodan aikana natsi-Saksan keskitysleireillä pakkotyöhön määrätyille vangeille annettiin usein numerotunnukset, jotka tatuointiin heidän ihoonsa, erityisesti Auschwitzin leirillä.
Orjanimien merkitys.
Orjanimien käyttö on ollut keskeinen osa orjuuden dehumanisoivaa luonnetta. Nimen poistaminen tai korvaaminen on symboloinut yksilön identiteetin ja itsemääräämisoikeuden riistämistä. Orjanimet ovat myös heijastaneet valtasuhteita, joissa orjuuttaja on pyrkinyt vahvistamaan omaa auktoriteettiaan ja orjan alistettua asemaa.
Orjanimillä on ollut pitkäaikaisia vaikutuksia erityisesti jälkeläisten identiteettiin. Esimerkiksi Yhdysvalloissa monet afroamerikkalaiset jäljittävät sukunimiään orjuuden ajalta, jolloin heidän esi-isilleen annettiin isäntien sukunimiä.
Södertäljen katolinen seurakunta

Pyhän Ansgarin katolinen seurakunta () on katolisen kirkon Ruotsissa seurakunta, jonka keskuksena on Ruotsin Södertälje. Seurakunta on noin 5300 jäsenellään yksi Ruotsin suurimmista katolisista seurakunnista. Seurakunnassa käytetään sekä latinalaista että itäistä riitusta, ja jumalanpalveluskielinä toimivat sekä ruotsi että arabia.
Junik

Junik (, ) on kylä ja kunta Kosovossa. Se sijaitsee Gjakovan piirissä. Vuoden 2024 väestönlaskennassa Junikin kunnan väkiluku oli 3 943.
Väestö.
Vuoden 2024 väestönlaskennan mukaan Junikissa asui 3 943 ihmistä, joista 3 938 oli albaaneja, 1 serbi ja 1 bosniakki. 3 asukasta ei ilmoittanut etnisyyttään.
Aïchatou Mindaoudou

Aïchatou Mindaoudou Souleymane (s. 14. lokakuuta 1959 Birni-N'Konni, Niger) on nigeriläinen juristi ja poliitikko, joka toimi pitkään Nigerin ulkoministerinä (1999–2000 ja 2001–2010). Tätä aiemmin hän työskenteli kotimaansa sosiaali-, väestö- ja naisasioiden ministerinä (1995–1996). Hän oli diplomaattisissa tehtävissä Yhdistyneiden kansakuntien erityisedustaja, ollen muun muassa ensimmäinen rauhanturvaoperaatiota (Darfur) johtanut afrikkalainen nainen ja YK:n Norsunluurannikon toimipisteen johtaja (2013–2017). Sittemmin hän perusti konsulttiyrityksen ja on työskennellyt yrityksen toimitusjohtajana.
Koulutukseltaan Mindaoudou on kansainvälisen oikeuden tohtori (Pariisin yliopisto: La Sorbonne). Kandidaatti- ja maisteritutkinnon hän suoritti Abidjanin yliopistosta (Norsunluurannikko). Ennen ministerin tehtäviään hän työskenteli kansainvälisen oikeuden professorina Niameyn yliopistossa Nigerissä.
Katolskt magasin

Katolskt magasin on ruotsalainen vuonna 1926 perustettu katolinen aikakauslehti. Se ilmestyy kymmenen kertaa vuodessa.
Historia.
Lehti ilmestyi ensi kertaa nimellä "Hemmet och Helgedomen" vuonna 1926. Myöhemmin lehden nimenä oli "Katolsk Kyrkotidning" ennen siirtymistä nykyiseen nimeen.
Toimitus.
Lehteä kustantaa Stiftelsen Katolsk Kyrkotidning Tukholman katolisen hiippakunnan tuella. Kustantamisesta vastaavan säätiön hallituksen nimittää kyseisen hiippakunnan piispa ja hän myös valitsee hallituksen puheenjohtajan. Hallitus valitsee päätoimittajan, joka valitsee muut lehden työntekijät. Lehden toimitus sitoutuu yleisiin journalismin sääntöihin, mutta sen jäsenten oletetaan jakavan katolisen kirkon keskeiset arvot.
Tarkoitus.
Lehden ensisijainen tarkoitus on toimia viestintä- ja tiedotusvälineenä Ruotsissa asuville katolilaisille. Samalla se pyrkii levittämään tietoa katolisesta kirkosta myös muille yhteisöille ja yhteiskunnalle. Sen keskeisiin tehtäviin kuuluvat katolisen identiteetin vaaliminen ja katolilaisten yhteenkuuluvuuden edistäminen; heijastella katolisen kirkon elämää niin Ruotsissa kuin muualla maailmassa; antaa syvempää ymmärrystä katolisesta uskosta ja elämästä; tuoda kulttuuriin ja yhteiskuntaan liittyviä kysymyksiä esiin katolisesta näkökulmasta; kiinnittää huomiota muitten kristillisten yhteisöjen ja uskontojen asioihin vahvistaakseen ekumeenista ja uskontojenvälistä vuoropuhelua; sekä hyvän journalismin käytäntöjä noudattaen tutkia tapahtumia ja olosuhteita niin kirkossa kuin yhteiskunnassakin.
Aiheesta muualla.
Lehden kotisivut
Zubin Potok

Zubin Potok (, ) on kylä ja kunta Kosovossa Pohjois-Kosovon alueella. Se sijaitsee Mitrovican piirissä. Vuoden 2024 väestönlaskennassa kunnan väkiluvuksi arvioitiin 3 385. Enemmistö Zubin Potokin asukkaista on serbejä.
Väestö.
Vuoden 2011 väestönlaskennan arvion mukaan Zubin Potokin väkiluku oli 6 616 asukasta. Vuoden 2024 väestönlaskennassa väkiluku oli arvion mukaan 3 385. Kuten muuallakin Pohjois-Kosovossa, alueen serbit boikotoivat kumpaakin väestönlaskentaa, ja väkiluvun on arvioitu olevan huomattavasti suurempi: esimerkiksi ETYJin vuoden 2018 raportissa Zubin Potokin väkiluvun arvioitiin olevan noin 15 200, joista noin 13 900 oli serbejä ja 1 300 albaaneja.
Štrpce

Štrpce (, ) on kylä ja kunta Kosovossa. Se sijaitsee Ferizaj’n piirissä. Vuoden 2024 väestönlaskennassa Štrpce kunnan väkiluku oli 10 771. Kunta on serbienemistöinen.
Väestö.
Vuoden 2024 väestönlaskennan mukaan Štrpcessä asui 10 771 ihmistä, joista 8 080 oli serbejä, 2 626 albaaneja, 37 romaneja, 8 goraneita, 6 bosniakkeja ja 2 turkkilaisia. 8 asukasta kuului muihin etnisiin ryhmiin ja 4 ei ilmoittanut etnisyyttään.
Tanger-Villen rautatieasema

Tanger-Villen rautatieasema (, , suom. Tangerin kaupunkiasema) on Tangerin kaupungin päärautatieasema Marokossa. Asema avattiin vuonna 2003 ja sitä laajennettiin suurnopeuksia varten suunnitellun ratayhteyden myötä (2018).
Rautatieaseman toimintaa hallinnoi Marokon kansallinen rautatieyhtiö ONCF (; ), joka myös liikennöi asemalta lähteviä junia. Tunnetuin junayhteyksistä on Al Boraq -suurnopeusjuna, joka liikennöi reitillä Tanger–Kénitra–Rabat–Casablanca. Reitin alkupää on rakennettu yli 300 kilometrin tuntinopeuksille, mutta loppuosalla Kénitrasta eteenpäin jouduttiin käyttämään huomattavasti alhaisempaa nopeutta vielä vuonna 2025. Perinteisiä junia kulkee reitillä Tangier–Meknes–Fès (Al Atlas -juna) ja yöjunana. Keväällä 2025 ONCF:n pääjohtaja esitteli yhtiön suunnitelmia jatkaa suurnopeusrataa Kénitrasta Marrakechiin vuoteen 2030 mennessä. 
Linnuntietä noin 23 kilometriä Tangerin kaupungin itäpuolella on pienempi Tanger-Medin rautatieasema.
Alpo Kallio

Alpo Johannes Kallio (21. helmikuuta 1935 Kannus – 29. lokakuuta 2020 Helsinki) oli suomalainen teoreettisen fysiikan professori.
Alpo Kallio syntyi veturinkuljettaja Väinö Oskari Kallion ja Laila Rönnin perheeseen. Hänen puolisonsa 1958–1988 oli Kaarina Keiski ja vuodesta 1989 Kirsti Kokkonen. Kallio tuli ylioppilaaksi Kannuksen yhteiskoulusta 1954 ja valmistui Turun yliopistosta filosofian kandidaatiksi 1959 ja lisensiaatiksi 1961. Filosofian tohtoriksi hän väitteli Helsingin yliopistossa 1965. 
Kallio oli teoreettisen fysiikan assistentti Turun yliopistossa 1959–1964, joskin hän oli Nordita-stipendiaatti Kööpenhaminassa 1962–1964. Helsingin yliopistossa hän oli teoreettisen fysiikan nuorempi tutkija 1967–1968 ja Oulun yliopistossa teoreettisen fysiiikan apulaisprofessori 1968 ja professori 1969–2000. Kallio oli myös fysiikan ja matematiikan opettaja Turun teknillisessä oppilaitoksessa 1959–1962, Suomen Akatemian varttunut tutkija 1973 ja Yhdysvalloissa vieraileva tutkija Minnesotan yliopistossa 1965–1966, Argonne National Laboratory -tutkimuslaitoksessa 1966–1967 ja Stony Brook University -yliopistossa 1976–1977. Opetus- ja tutkimustyötä UNESCO:n stipendiaattina hän teki Italiassa Triestessä 1971. Kalliolla oli lisäksi kotimaisia ja kansainvälisiä asiantuntija- ja luottamustehtäviä. Hän julkaisi tutkimuksia ydinfysiikan ja kvanttinesteiden alalta ja kehitti keraamisille suprajohteille ns. SFS (Spectator Fermion Superfluid) -mallin.
Pepetela

Pepetela (oik. Artur Carlos Maurício Pestana dos Santos; s. 29. lokakuuta 1941 Benguela) on angolalainen kirjailija. Hän sai portugalinkielisen kirjallisuuden merkittävimmän tunnustuksen, Camões-palkinnon, vuonna 1997. Monet Pepetelan romaaneista käsittelevät Angolan nykyhistoriaa itsenäisyystaistelun ajalta ja sen jälkeen. Hän on myös kirjoittanut James Bondia ja maansa tilaa satirisoivia, Angolaan sijoittuvia Jaime Bunda -kirjoja ("bunda" tarkoittaa portugaliksi pakaroita).
Ligue 1 (täsmennyssivu)

Ligue 1 on jalkapallon korkein sarjataso ainakin seuraavissa maissa:
Fougasse

Fougasse (oksitaaniksi "fogaça") on ranskalaisperäinen leipä, joka on lehden muotoinen. Sen leipomiseen käytetään löysää taikinaa, johon käytetään vehnäjauhoja. Paistettuna sen pinnasta tulee rapea. Leipä kohotetaan hiivan tai juuren avulla. Leivän pinnalle saatetaan laittaa maissijauhoja, jolloin leipään saadaan vanhanaikaista ulkonäköä.